stanford-oval/wikipedia huggingface dataset:
וילי בלייכר

| --- | --- |

 לידה:  27 באוקטובר 1907 קנשטט, הרפובליקה הפדרלית של גרמניה 
 פטירה:  23 ביוני 1981 (בגיל 73) שטוטגרט, הרפובליקה הפדרלית של גרמניה 
 מקום קבורה:  Hauptfriedhof Stuttgart 
 מדינה:  גרמניה 
 מקצוע:  איש איגוד מקצועי, לוחם מחתרת, אופה 
 בן או בת זוג:  אנליס 
 מידע חסיד אומות העולם
 פרסים והוקרה:  חסיד אומות העולם (18 במאי 1965)  מדליית קרל פון אוסייצקי (1977)  בפסקה זו רשומה אחת נוספת שטרם תורגמה 
 קישורים חיצוניים
 יד ושם:  וילי בלייכר
 
העץ שניטע לזכר חסיד אומות העולם וילי בלייכר ביד ושם
וילי בלייכר (בגרמנית: Willi Bleicher;‏ 1907, בד קנשטט (אנ') – 1981, שטוטגרט), היה פעיל איגוד מקצועי, מתנגד המשטר הנאצי וחסיד אומות העולם מגרמניה.
קורות חיים

בלייכר היה בנו החמישי של בן למעמד הפועלים. הוא התעתד להיות פועל מתכת במפעל דיימלר. בצעירותו הצטרף לתנועת הנוער של המפלגה הקומוניסטית של גרמניה ולאחר מכן - למפלגה הקומוניסטית של גרמניה. בשנת 1929 התאכזב מהסטליניזם הפושה במפלגה, ועזב אל המפלגה הקומוניסטית האופוזיציונית של גרמניה (אנ') - מפלגה קומוניסטית גרמנית מתחרה, שהוקמה על ידי מתנגדי הסטליניזם ומתנגדי התכתיבים של המפלגה הקומוניסטית הסובייטית למפלגות קומוניסטיות אחרות מחוץ לברית המועצות.
לאחר עלייתה של המפלגה הנאצית לשלטון בגרמניה, ירדה המפלגה בה היה חבר בלייכר למחתרת. הוא היה מעורב בפעילות מחתרתית, ובתחילת 1935 נעצר על ידי הגסטפו ונדון למאסר של שלוש שנים. לאחר שריצה את תקופת מאסרו, הוארך מאסרו לתקופה בלתי מוגבלת, והוא נשלח למחנות ריכוז.
קורות חיים > בתקופת מלחמת העולם השנייה

בתקופת מלחמת העולם השנייה שהה בלייכר במספר מחנות ריכוז. ב-1944 היה במחנה בוכנוואלד ושם היה בתפקיד קאפו. הוא הפך למנהיג המחתרת של האסירים הפוליטיים במחנה. באוגוסט 1944 הגיעו למחנה כאסירים הרופא הפולני היהודי ד"ר זכריה צווייג ובנו בן השלוש סטפן יז'י צווייג, לימים סופר וצלם. בלייכר ועמיתיו לקחו על עצמם להציל את צווייג הילד מפני גירוש לאושוויץ, והפכו את הישרדותו למטרה. בלייכר עבד במחסן המחנה וארגן ציוד ומקום להסתרתו של סטפן יז'י - מקום שאנשי האס אס הכירו כנגוע בטיפוס ולכן נמנעו מלהיכנס אליו.
כשהופיע שמו של סטפן יז'י ברשימת גירוש, שיחד בלייכר רופא אס אס על מנת שזה יכניס את סטפן יז'י לבית החולים של המחנה. לאחר מכן הועבר סטפן יז'י ל"מחנה הקטן" בבוכנוואלד ושם השגיח עליו אסיר פוליטי אחר בשם יוג'ין וולר (Eugene Waller). סטפן יז'י ואביו שרדו במלחמה.
הגסטפו חשף טקס מחתרתי שערכה תנועת המחתרת בבוכנוואלד לזכר ארנסט תלמאן, וב-28 באוקטובר 1944 נעצר בלייכר על ידי הגסטפו עם חברים אחרים של תנועת המחתרת. בלייכר עונה אך שרד.
קורות חיים > לאחר המלחמה

לאחר המלחמה היה בלייכר מזכיר האיגוד המקצועי של עובדי המתכת בבאדן-וירטמברג.
הכרה והנצחה

סיפור ההצלה של צווייג הונצח בספרו של ברונו אפיץ (Apitz) "עירום בין זאבים" (Nackt unter Wölfen) שיצא לאור בשנת 1958 וכן בסרט טלוויזיה וסרט קולנוע.
בשנת 1965 הכיר יד ושם בווילי בלייכר בתור חסיד אומות העולם.
זישה לנדוי

| --- | --- |

 לידה:  1889 פלוצק, האימפריה הרוסית 
 פטירה:  16 בינואר 1937 (בגיל 48 בערך) ניו יורק, ארצות הברית 
 מקום קבורה:  בית קברות מאונט כרמל 
 שפות היצירה:  יידיש 
 מספר צאצאים:  2 
 
זישה לנדוי (לנדאו) (בכתיב יידי: זישא (זישע) לאַנדוי; בכתיב לועזי: Zisha (Zishe) Landau (Landoy);‏ 1889, פלוצק, פולין - 16 בינואר 1937, ניו יורק) היה סופר, מחזאי, מתרגם ומשורר יידיש אמריקאי יליד פולין.
חייו

לנדוי, יליד פלוצק, היגר לארצות הברית בשנת 1906, בגיל 18. בניו יורק היה בין מייסדי חבורת סופרי היידיש "די יונגע" ("הצעירים") שיריו הראשונים נדפסו בעיתון הפופולרי "פארווערטס".
מחזהו 'הציפור הכחולה' (ביידיש: 'דער בלויער נאכטיגאל'), הוצג פעמים רבות בשנות ה-20 בפני קהלים גדולים דוברי יידיש.
זישא לנדוי היה יוצר מפורסם בשנות ה-20 וה-30. קהל קוראיו כלל את יהודי אמריקה, מזרח אירופה וארגנטינה. הוא היה מיודד עם אבא שטולצנברג.
לנדוי כתב ספרי שירה ביידיש, ותרגם ליידיש מספרות העולם. בין השאר תרגם יצירות של  איוון גונצ'רוב, ברנרד קלרמן ועוד. אף אחת מיצירותיו לא תורגמה לעברית.
מיצירתו

פון דער וועלט: לידער
דער בלויער נאכטיגאל: פיעסע, ניו יורק: 1923.
ס'איז גאָרניט געשען: פיעסע
לקריאה נוספת

אברהם טאבאטשניק, דער מאַן פון ליד: וועגן זישא לאנדוי, ניו יורק: פארלאג משה שמואל שקלארסקי, תש"א-1941.
זית מנזנילה

| --- | --- |

 
 מאכלים
 סוג:  זית 
 מוצא:  ספרד ספרד
 
זית מנזנילה (בספרדית: Manzanilla de Sevilla) הוא זית ספרדי שצבעו ירוק, הגדל באזור סביליה אשר בדרום-מערב ספרד.
הפרי נחשב לפופולרי למאכל, משמש גם לייצור שמן, ונמסק בחודש ספטמבר כשצבעו ירוק או שחור.
הפקת שמן מזיתים שנמסקו מוקדם מניבה שמן חריף וחזק, בעוד שמזיתים בשלים יותר מופק שמן עדין.
תיאור

ניתן להבחין בין עץ זית רגיל לעץ זיתי מנזנילה לפי צפיפותו של המטע ונהוג להגיש את פירות העץ כזיתי שולחן שלמים או מגולענים.
לזית המנזנילה שמות נוספים: מנזנילו הקדום (Early Manzanillo), צ'ורו דה אספיגה (Chorrúo de Espiga), קמומיל לבן זית (Olive White Chamomil), רומרילו (Romerillo), מנזנילו פינו (Manzanillo Fino).
זנים נוספים

לזית המנזנילה זנים נוספים הגדלים ברחבי העולם:
זית האסקל (Askal): הכלאה של ברנע ומנזנילה.
זית טברה (Tevere): הכלאה של הפיצ'ולין ומנזנילה.
זית מנזנילה שחור: נפוץ בקליפורניה החל משנות ה-60 ומשמש בעיקר כזיתים משומרים.
הערות שוליים

↑  Picual Olive Oil and Many Other Varieties, Olive Oils from Spain (באנגלית)
↑  זנים, באתר ענף הזית במועצת הצמחים
↑  Ana Morales-Sillero, Ana G. Pérez, Laura Casanova, José M. García, Cold storage of ‘Manzanilla de Sevilla’ and ‘Manzanilla Cacereña’ mill olives from super-high density orchards, Food Chemistry 237, 15 בדצמבר 2017, עמ' 1216–1225 doi: 10.1016/j.foodchem.2017.06.073
↑  Patricia Lazicki and Daniel Geisseler, Olive Production in California
חוקי יום-רותרי

חוקי יום-רותרי (Hume-Rothery Rules על שם William Hume-Rothery) הם חוקים בתחום מדע החומרים הקובעים לגבי מבנה גבישי, מתי תיווצר תמיסה מוצקה תחליפית ומתי תמיסה מוצקה מרווחית.
חוקי יום-רותרי אומרים כי כדי שתיווצר תמיסה תחליפית מסודרת צריכים להתקיים 4 תנאים:
שני החומרים המעורבבים צריכים להיות כאלו שבמצב טהור יוצרים את אותו מבנה גבישי (FCC, BCC, וכו').
הפרש גודל האטומים ביניהם לא יעלה על 15%.
אלקטרושליליות של שני החומרים צריכה להיות קרובה.
ערכיות שני החומרים צריכה להיות זהה.
תמיסה תחליפית ומרווחית

תמיסה מרווחית היא תמיסה מוצקה בה מבנה הגביש נותר זהה עבור אטום אחד כאשר האטום האחר המתמוסס בו נכנס למרווחים בין האטומים. תמיסה זו מתקיימת כאשר ישנם הפרשי גודל גבוהים בין שני האטומים.
דוגמה נפוצה היא פלדה, בין אטומי הברזל הגדולים נכנסים אטומי הפחמן הקטנים ללא שהם משפיעים על מיקום אטומי הברזל בגביש.
תמיסה תחליפית היא תמיסה מוצקה בה מבנה הגביש נותר זהה אבל את מקום אחד האטומים תופס אטום אחר, כך שביחד הם יוצרים את מבנה הגביש המקורי.
דוגמה נפוצה: סגסוגת של זהב ונחושת אשר יוצרים מבנה FCC כאשר אטומי הזהב נמצאים בפינות הגביש ואטומי הנחושת נמצאים בפאות הגביש.
חצי האי קיאי

| --- | --- |

 נתונים גאוגרפיים
 מיקום:  ים קומאנו, מפרץ איסה, מפרץ אוסקה, Kitan Strait, ים הפיליפינים 
 קואורדינטות:  34°18′10″N 135°57′18″E﻿ / ﻿34.302777777778°N 135.955°E﻿ / 34.302777777778; 135.955
 גובה מרבי:  הר האקיו
 נתונים מדיניים
 מדינה:  יפן יפן
 על שם:  Kii Province 
  (למפת יפן מוגדלת) טוקיו אוסקה סאפורו סנדאי ניאיגטה פוקואוקה נהה ד. קו.  צ. קו.  סין רוסיה ים יפן האוקיינוס השקט חצי האי קיאי(למפת יפן רגילה) טוקיו אוסקה סאפורו סנדאי ניאיגטה פוקואוקה נהה ד. קו.  צ. קו.  סין רוסיה ים יפן האוקיינוס השקט חצי האי קיאי
 
עולי רגל בודהיסטים בקיאי
חצי האי קִיאִי (ביפנית: 紀伊半島, "קיאי האנטו") הוא אחד מחצאי האיים הגדולים באי הונשו שביפן. חצי האי כולל את מחוז וקאיאמה וחלקים מהמחוזות אוסקה, נארה ומיה. מפרץ אוסקה ומיצר קיאי שוכנים ממערב לחצי האי, ומדרום וממזרח לו נמצא האוקיינוס השקט.
על האתרים החשובים בחצי האי נמנים:
העיר נארה, בירתה לשעבר של יפן.
הר קויה, בסיס כת השינגון הבודהיסטית.
ואקאיאמה, מקום מוצאו של ענף קיאי בשוגונות טוקוגאווה.
איסה, מקום מושבו של מקדש איסה ומרכז לייצור פנינים.
איגה, המפורסמת באגדות הנינג'ה שלה.
מחוז יושינו, אזור הררי ומיוער, ביתו של הענף הדרומי של חצר הקיסרות בזמן תקופת שתי החצרות הקיסריות.
מחוז קומאנו, ביתם של מקדשי קומאנו ומפלי נאצ'י. שם נוסף הוא מחוז מורו.
נקודת שיאונו, הנקודה הדרומית ביותר בהונשו.
בשנת 2004 הכריז ארגון אונסק"ו על שלושה מהאתרים כאתרי מורשת עולמית:
יושינו והר אומינה, אזורים הררים בצפון חצי האי.
מקדשי קומאנו.
הר קויה, ההר הקדוש במערב חצי האי.
ההכרזה מתייחסת גם להרים המיוערים שסביב שלושת האתרים ולדרכי העולים לרגל המובילות אליהם.
זמר (בעל חיים)

זֶמֶר הוא בעל חיים הנמנה בספר דברים בין שבע החיות המותרות באכילה. מכיוון שהוא אינו מוזכר שוב במקרא בכל הקשר אחר, זיהויו אינו מוחלט. הוא זוהה בין השאר כג'ירפה, ראם, כבש הבר ובובאל.
אזכור בתנ"ך

הזמר מוזכר רק פעת אחת בכל התנ"ך, כעשירי ואחרון ברשימת בעלי החיים המותרים באכילה. ”זֹאת הַבְּהֵמָה אֲשֶׁר תֹּאכֵלוּ: שׁוֹר, שֵׂה כְשָׂבִים וְשֵׂה עִזִּים. אַיָּל וּצְבִי וְיַחְמוּר וְאַקּוֹ וְדִישֹׁן וּתְאוֹ וָזָמֶר.” (דברים, י"ד, ד'–ה')
זיהוי > בתרגומי המקרא העתיקים

הנוסח השומרוני אינו מוסיף מידע וכותב "זמר". תרגום אונקלוס מתרגם "זמר" – דיצא, וכן תרגום יהונתן מתרגם "זמר" – דיצין. התרגום הניאופיטי מתרגם "זמר" ל"ראמנין", הוא הראם, וייתכן שגם תלמוד ירושלמי הכיר תרגום כזה, שכן הוא מתייחס בדיון על "שור הבר" לאלו המתרגמים "ותורי בר וראמנין" שהוא ככל הנראה תרגום של "תאו וזמר".
תרגום השבעים, הוולגטה ורבי סעדיה גאון תרגמו את הזמר כג'ירפה.
זיהוי > פרשני ימי הביניים

חלק ממפרשי ימי הביניים לא פירשו את "זמר". רש"י עובר עליו בשתיקה, חזקוני כותב "לא איתפרש" ואבן עזרא כותב "והחמשה האחרים צריכים לקבלה".
רד"ק ורבי שמעון בן צמח דוראן זיהו את הזמר כג'ירפה.
זיהוי > בעת החדשה

יוסף ברסלבי כתב שהזמר נקרא בפי הבדויים "כבש". שערותיו היו ארוכות והוא היה מדלג על פסגות ההרים.
זיהוי > בעת החדשה > ג'ירפה

אברהם קורמן סבר שהזמר הוא הג'ירפה. הוא ציין ציורי מערות של ג'ירפות ממצרים מאמצע האלף השלישי לפנה"ס, בשביל להסביר מהיכן הג'ירפה הייתה מוכרת לעם ישראל בזמן כתיבת התורה.
בספרים ובעיתונים של סוף המאה ה-19 וראשית המאה ה-20 הופיע בצד תמונות של ג'ירפות הכיתוב "זמר", אולם שימוש זה לא נקלט בעברית החדשה.
זיהוי זה נתקל בהתנגדות בגלל שעד היום לא נמצאה ראייה לכך שהג'ירפה חייה בארץ ישראל בתקופת המקרא, מתקופת הברונזה המאוחרת ועד לתקופה הפרסית.
זיהוי > בעת החדשה > כבש הבר או עז בר

פרופ' גיא בר-עוז ופרופ' זהר עמר מאוניברסיטת בר-אילן זיהו את ה"זמר" בעז הבר או כבש הבר. גם פרופסור יהודה פליקס מזהה את הזמר עם כבש הבר. רוב התרגומים הלועזים מתרגמים "זמר" – כבש הבר או עז הבר.
ד"ר מנחם דור מתנגד לזיהוי זה וטוען שיש בה את אותה בעיה שיש בזיהוי הזמר עם הג'ירפה, שכן לא היה בארץ ישראל, בתקופת המקרא, עז בר או כבש בר שאין להם שם אחר ידוע. גם במילון התנ"ך פקפקו בזיהוי כבש הבר בגלל שהוא לא חי בארץ ישראל בתקופת המקרא
זיהוי > בעת החדשה > בובאל

ד"ר מנחם דור מזהה את ה"זמר" עם הבובאל. לטענתו, בתקופת המקרא היו בארץ ישראל בדיוק שבע חיות טהורות ולאחר זיהוי ששת החיות הראשונות ברשימה אין מנוס מכך שהבובאל הוא הזמר. לחיזוק דבריו הוא מציין שהבובאל הצפוני הוא הנדיר שבשבע החיות הטהורות שחיו בארץ ישראל, שכן הוא חי בארץ ישראל רק בסביבות ים המלח והערבה, ועל כן מתאים לו להיות אחרון ברשימת החיות, בה החיות מסודרות על פי מידת הכרותן לבני האדם. דור טוען שזיהויו מתאים לתרגום אונקלוס המתרגם "זמר" דיצא, ושהכוונה היא לבעל חיים מדלג, תיאור המתאים לבובאל.
אטימולוגיה

ב"מילון התנ"ך" כתוב: ”ייתכן שנקרא כך על שם צמרו הקצר (הזמור) או על שם שמנתק את כפות רגליו בקלות מרוצתו ובקפיצותיו.”
לקריאה נוספת

יוסף ברסלבי, "הידעת את הארץ – ים המלח סביב סביב", הוצאת הקיבוץ המאוחד, ההסתדרות הכללית של העובדים העבריים בארץ-ישראל, תשט"ז (1956), כרך ג', פרק: "הצומח והחי מסביב לים המלח", פרק משנה י"ג, "בעלי החיים של סביבות ים-המלח במקרא", עמוד 169–205
הערות שוליים

1 2 3 4 5 6  מנחם דור, "החי בימי המקרא המשנה והתלמוד", הוצאת גרפאור-דפטל, 1997, עמוד 40
↑  תלמוד ירושלמי, מסכת כלאים,  פרק ח', הלכה ד'
↑  יוסף ברסלבי, "הידעת את הארץ-ים-המלח סביב סביב", הוצאת הקיבוץ המאוחד, תשט"ז,(1956), עמוד 199
↑  לפי עדותו של הד"ר אבשלום קור
1 2  זהר עמר, רם בוכניק, גיא בר עוז, "זיהוי החיות הטהורות שבמקרא לאור מחקר הארכאו-זואולוגיה", קתדרה 132, תשס"ט, עמודים 33-54
↑  יהודה פליקס,"חי וצומח בתורה" – תיאור בעלי החיים שבתורה מאוירים על ידי כמאתיים תמונות וציורים, המהדירים – הרב ישעיהו אריה ובנו יהושע דבורקס, ישראל הצעיר, ירושלים 1984
1 2  יהושע שטיינברג, מילון התנ"ך, מהדורה שלישית, 1961, ערך זמר, עמוד 209
וילי בולי

וילי-ארנו זובו בולי (באנגלית: Willy-Arnaud Zobo Boly; נולד ב-3 בפברואר 1991) הוא כדורגלן צרפתי, המשחק בעמדת הבלם בקבוצת נוטינגהאם פורסט מהפרמייר ליג ובנבחרת חוף השנהב.
קריירה

בולי, יליד מלאן, סיין-אה-מארן. בולי שיחק בנוער עבור שלושה מועדונים. את הופעת הבכורה שלו עשה עם קבוצת המילואים של אוסר. ב-16 באפריל 2011, ערך את הופעת הבכורה שלו בליגת העל הצרפתית מול טולוז. שבוע לאחר מכן הבקיע את שער הבכורה מול לאנס. בולי היה שחקן הרכב קבוע בעונת 2011/12 עם 33 הופעות ושער אחד אבל ירד ליגה עם הקבוצה לאחר שסיימה במקום האחרון.
ב-1 בספטמבר 2014, עבר בולי לפורטוגל והצטרף לבראגה בעסקה לארבע שנים. בעונה הראשונה שלו במועדון, שיחק בקבוצת המילואים של המועדון בליגה הפורטוגלית השנייה.
ב-31 באוגוסט 2016, חתם בולי על חוזה לחמש שנים בפורטו אך מיעט לשחק.
ב-8 ביולי 2017, בולי הצטרף לוולברהמפטון וונדררס בהשאלה לעונה אחת. את הופעת הבכורה עבור המועדון ערך במחזור הראשון של עונת 2017/2018 בניצחון 1:0 נגד מידלסברו, וכבש את שערו הראשון ב-31 באוקטובר בניצחון 0–2 על נוריץ' סיטי.
לאחר שערך 37 הופעות רשמיות ועזר לקבוצה לעלות לפרמייר ליג, בולי חתם על חוזה קבוע בוולבס. את הופעת הבכורה שלו בפרמייר ליג ערך ב-11 באוגוסט 2018, בתיקו 2:2 מול אברטון. שבועיים לאחר מכן כבש את שער הבכורה בתיקו 1-1 מול מנצ'סטר סיטי. בולי כבש את שערו הראשון אי פעם בתחרות האירופית של אופ"א במשחק שלב הבתים בליגה האירופית נגד בשיקשט ב-3 באוקטובר 2019, משחק בו ניצחה וולבס 0–1.
ב-1 בספטמבר 2022 חתם בנוטינגהאם פורטס.
קריירה בינלאומית

בולי עבר לייצג את נבחרת חוף השנהב בשנת 2020 לאחר שהופיע בנבחרות הנוער של צרפת. הוא ערך הופעה ראשונה בחוף השנהב בניצחון 1–2 על נבחרת מדגסקר ב-12 בנובמבר 2020.
נכלל בסגל נבחרת חוף השנהב לטורניר גביע אפריקה לאומות 2023.
תארים > בראגה

הגביע הפורטוגלי: 2015/2016
תארים > וולברהמפטון וונדררס

אליפות הצ'מפיונשיפ: 2017/2018
גביע אפריקה לאומות: 2023
הערות שוליים

↑  Willy Boly!, www.wolves.co.uk (באנגלית)
↑  161385360554578, Wolves confirm double signing of Benik Afobe and Willy Boly, talkSPORT, ‏1 ביוני 2018 (באנגלית)
↑  LA LISTE באתר הרשמי של פדרציית הכדורגל האיווארית, 28 בדצמבר 2023 (בצרפתית)
| נבחרת חוף השנהב – גביע אפריקה לאומות 2021 |
| --- | --- | --- |
|  1 אלייזר •  2 קונאטה •  3 קונאן •  4 סרי •  5 קאנון •  6 ו. בולי •  7 קוסונו •  8 קסייה •  9 זאהה •  10 קואסי •   11 קורנה •  12 מאיגה • 13 בוגה •  14 דלי • 15 גרדל • 16 אדאן • 17 אורייה • 18 א. סנגארה • 19 פפה • 20 דיה • 21 באיי • 22 האלר • 23 ב. סנגארה • 24 קוואמה • 25 טראורה • 26 סיסה • 27 אקפה אקפרו • 28 י. בולי • מאמן: באומל |  1 אלייזר •  2 קונאטה •  3 קונאן •  4 סרי •  5 קאנון •  6 ו. בולי •  7 קוסונו •  8 קסייה •  9 זאהה •  10 קואסי •   11 קורנה •  12 מאיגה • 13 בוגה •  14 דלי • 15 גרדל • 16 אדאן • 17 אורייה • 18 א. סנגארה • 19 פפה • 20 דיה • 21 באיי • 22 האלר • 23 ב. סנגארה • 24 קוואמה • 25 טראורה • 26 סיסה • 27 אקפה אקפרו • 28 י. בולי • מאמן: באומל | חוף השנהב |
| נבחרת חוף השנהב – גביע אפריקה לאומות 2023 (אלופת אפריקה) |
| --- | --- | --- |
|  1 י. פופאנה •  2 דיומאנדה •  3 קונאן •  4 סרי •  5 סינגו •  6 ס. פופאנה •  7 קוסונו •  8 קסייה •  9 במבה •  10 קונאטה •   11 קראסו •  12 בולי • 13 בוגה •  14 דיאקיטה • 15 גראדל • 16 פולי • 17 אורייה • 18 א. סנגארה • 19 פפה • 20 קוואמי • 21 אנדיקה • 22 האלר • 23 ב. סנגארה • 24 אדינגרה • 25 דומבייה • 26 דיאלו • 27 אמאני • מאמן: גאסה |  1 י. פופאנה •  2 דיומאנדה •  3 קונאן •  4 סרי •  5 סינגו •  6 ס. פופאנה •  7 קוסונו •  8 קסייה •  9 במבה •  10 קונאטה •   11 קראסו •  12 בולי • 13 בוגה •  14 דיאקיטה • 15 גראדל • 16 פולי • 17 אורייה • 18 א. סנגארה • 19 פפה • 20 קוואמי • 21 אנדיקה • 22 האלר • 23 ב. סנגארה • 24 אדינגרה • 25 דומבייה • 26 דיאלו • 27 אמאני • מאמן: גאסה | חוף השנהב |
טולוע

| --- | --- |

 מידע כללי
 מפעיל:  איראן
 יצרן:  Sa- Iran, Shiraz
 תאריך שיגור:  לא ידוע
 משגר:  סימורג
 משימה
 סוג משימה:  חישה מרחוק, הדגמת טכנולוגיות
 לוויין של:  כדור הארץ
 מסלול:  LEO
 מידע טכני
 ערוצי תקשורת:  תקשורת UHF
טולוע (מפרסית, בתרגום לעברית: "שחר") הוא שמו של הלוויין השני מפיתוח איראני עצמאי. שר ההגנה של איראן אחמד והידי התייחס למיזם הלוויין בכלי התקשורת האיראניים וציין כי הלוויין יוצג בתחילת חודש פברואר 2010. הלוויין אכן הוצג בפרלמנט האירני ב - 3 בפברואר 2010, יום שנקבע על ידי איראן כיום ציון לתעשיות החלל של המדינה.
הלוויין תוכנן ונבנה על ידי מדענים איראנים ומומחים מחברת Sa-Iran - Electronics Industries Co, והוא אמור היה להיות משוגר לחלל באמצעות משגר הלוויינים האיראני סימורג במהלך 2012. על פי נתוני סוכנות החלל האיראנית, טולוע מיועד למשימת חישה מרחוק, ועל פי היצרן של הלוויין, תאגיד Sa-Iran, הרזולוציה של הלוויין תהיה 20 מטר. נכון למאי 2016, לוויין זה טרם שוגר לחלל.
ונדי קרלוס

| --- | --- |

קרלוס מדגימה צלילי סטריאו לפרויקט מדעי בתיכון, 1958
 לידה:  14 בנובמבר 1939 (בת 84) פוטאקט, ארצות הברית 
 שם לידה:  Walter Carlos 
 מוקד פעילות:  ארצות הברית 
 מקום לימודים:  אוניברסיטת בראון, אוניברסיטת קולומביה 
 סוגה:  מוזיקה אלקטרונית 
 שפה מועדפת:  אנגלית 
 כלי נגינה:  סינתיסייזר 
 חברת תקליטים:  Columbia Masterworks 
 פרסים והוקרה:  SEAMUS Lifetime Achievement Award (2005)  פרס גראמי 
 www.wendycarlos.com
 פרופיל ב-IMDb
 
ונדי קרלוס (באנגלית: Wendy Carlos; נולדה ב-14 בנובמבר 1939) היא מוזיקאית ומלחינה אמריקאית טרנסג'נדרית, הידועה בעיקר בזכות המוזיקה האלקטרונית והפסקולים לסרטים שלה. היא נולדה וגדלה ברוד איילנד, ולמדה פיזיקה ומוזיקה באוניברסיטת בראון לפני שעברה לניו יורק בשנת 1962 ללמוד מוזיקה באוניברסיטת קולומביה. היא למדה ועבדה עם מוזיקאים וטכנאים אלקטרוניים שונים במרכז הקולומביה-פרינסטון למוזיקה אלקטרונית בעיר, ופיקחה על פיתוח מותג הסינתיסייזרים של רוברט מוג, שהיו אז כלי מקלדת חדש יחסית ובלתי ידוע.
קרלוס הפכה לבולטת בשנת 1968 עם אלבומה Switched-On Bach (בתרגום חופשי, "באך מודלק"), אלבום של מוזיקה של המלחין יוהאן סבסטיאן באך מבוצעת על סינתיסייזר של מוג (אשר סייע רבות לפופולריות השימוש בו בשנות ה-70), וזכה בשלושה פרסי גראמי. הצלחתו המסחרית הובילה למספר אלבומי מקלדת נוספים של קרלוס מז'אנרים שונים. היא חיברה את הפסקולים לשני סרטים של סטנלי קובריק: "תפוז מכני" (1971) ו"הניצוץ" (1980), וגם את זה של "טרון" (1982) עבור וולט דיסני הפקות.
בשנת 1979 הפכה קרלוס לאחד מאנשי הציבור הראשונים שחשפו כי עברו ניתוח להתאמה מגדרית.
ראשית חייה

קרלוס נולדה (בשם "וולטר קרלוס") בפוטאקט, רוד איילנד, הראשונה מבין שני ילדים. היא החלה שיעורי פסנתר בגיל שש, וכתבה את היצירה הראשונה שלה, "טריו לקלרינט, לאקורדיון ולפסנתר", בגיל עשר. למדה באקדמיה של סנט רפאל, בית ספר תיכון קתולי בפוטאקט. בין השנים 1958 ל-1962 למדה באוניברסיטת בראון וסיימה תואר ראשון במוזיקה ובפיזיקה, שבמהלכם לימדה שיעורים במוזיקה אלקטרונית בהדרכות בלתי פורמליות.
בשנת 1965 סיימה את אוניברסיטת קולומביה עם תואר שני בהלחנה, שבמהלכו כתבה פסקול למספר סרטים, וסייעה לליאונרד ברנשטיין להציג ערב של מוזיקה אלקטרונית באולם דוד גפן. למדה אצל ולדימיר אוסצ'בסקי ואוטו לואנינג, שני חלוצי מוזיקה אלקטרונית בשנות ה-60. הם התבססו במרכז קולומביה-פרינסטון למוזיקה אלקטרונית בניו יורק, הראשון מסוגו בארצות הברית. לאחר שאוסצ'בסקי הציע לה לעבוד באולפן הקלטות כדי לפרנס את עצמה, קרלוס החלה לעבוד כמהנדסת הקלטה ומאסטרינג באולפני ההקלטה גות'אם בניו יורק, שם עבדה עד 1968.
במהלך זמנה בקולומביה, פגשה את רוברט מוג בהופעה שנתית של אגודת הנדסת האודיו, והם החלו בשותפות. קרלוס נתנה עצות וסיוע טכני בפיתוח הסינתיסייזר של מוג ושכנעה אותו להוסיף התקן רגיש למגע עבור דינמיקה מוזיקלית גדולה יותר, יחד עם שיפורים נוספים. בשנת 1966 קרלוס הייתה הבעלים של סינתיסייזר מוג קטן, בו נהגה להקליט אפקטים קוליים וג'ינגלים לפרסומות טלוויזיה. בשנת 1967, קרלוס התיידדה עם רייצ'ל אלקינד, זמרת לשעבר שהייתה בעלת רקע בתיאטרון מוזיקלי ועבדה כמזכירה של נשיא קולומביה רקורדס.
קרלוס כתבה כמה יצירות כסטודנטית. שתיים מהן פורסמו באלבום By Request ("לפי בקשה") (1975), תחת הכותרת "דיאלוגים לפסנתר ושני רמקולים" (1963) ו"פרקים לפסנתר ולסאונד אלקטרוני "(1964). הפרסום המסחרי הראשון שלה היה "Moog 900 Series - מערכות מוזיקה אלקטרונית", מבוא להיבטים הטכניים של סינתיסייזר מוג, שפורסם בשנת 1967.
קריירה > שנות ה-60

קרלוס החלה את הקריירה המוזיקלית שלה עם Switched-On Bach, אלבום שנוצר מכמה יצירות של יוהאן סבסטיאן באך מבוצעות על סינתיסייזר מודולרי. הרעיון עלה בסביבות שנת 1967, כאשר קרלוס ביקשה מאלקינד להקשיב ליצירות שכתבה יחד עם המוזיקולוג בנג'מין פולקמן עשר שנים קודם לכן, שאחת מהן היא האינוונציה בפה מז'ור של באך, שמצאה חן בעיני אלקינד. התוכניות לאלבום של כמה יצירות באך התפתח משם, מה שהוביל לחוזה הקלטות עם קולומביה מאסטוורקס. קרלוס ביצעה את היצירות עם אלקינד כמפיקה. ההקלטה ארכה זמן רב כיוון שהכלי היה יכול לנגן רק תו אחד בכל פעם. קרלוס מאמינה כי תרומתה של אלקינד לאלבום ולשאר יצירותיה לא מוערכת מספיק, והיא כינתה את אלקינד "השותפה השקטה" ואת עבודתה כ"קריטית להצלחה שלי".
כשפורסם באוקטובר 1968, הפך Switched-On Bach להצלחה מסחרית בלתי צפויה, ועזר למשוך תשומת לב לסינתיסייזר ככלי נגינה אמיתי, ולא כגימיק. "ניוזוויק" הקדיש דף שלם לקרלוס עם הכיתוב "Plugging into the Steinway of the future". האלבום הגיע בשיאו למקום העשירי בטבלה של "בילבורד 200" והיה במקום הראשון בטבלת האלבומים הקלאסיים מינואר 1969 עד ינואר 1972. זהו האלבום הקלאסי השני בהיסטוריה שנמכר במעל מיליון עותקים וקיבל פרס זהב בשנת 1969 ופלטינה בשנת 1986 על ידי איגוד תעשיית ההקלטות האמריקאי. ב-1970 זכה האלבום בפרס גראמי לאלבום הקלאסי הטוב ביותר, לביצוע הקלאסי הטוב ביותר - סולן אינסטרומנטלי או סולנים (עם או בלי התזמורת), ולהקלטה הקלאסית המהונדסת הטובה ביותר. קרלוס פרסמה אלבום המשך בשם The Well-Tempered Synthesizer (בעברית, "הסינתיסייזר המשווה", משחק מילים על "הפסנתר המושווה" של באך), עם יצירות מסונתזות ממספר מלחינים מתקופת באך. לאחר שיצא בשנת 1969, האלבום הגיע למספר 199 בטבלה של "בילבורד 200" וקיבל שתי מועמדויות גראמי. בעקבות ההצלחה של שני האלבומים עברה קרלוס לניו יורק בשנת 1971.
קריירה > שנות ה-70

אחרי Switched-On Bach, הוזמנה קרלוס לחבר פסקול לשני סרטי מדע בדיוני, Marooned‏ (1969) בבימויו של ג'ון סטורג'ס (John Sturges), ו"תפוז מכני" (1971) מאת סטנלי קובריק. לאחר שהבמאים של Marooned שינו את דעתם בנוגע לפסקול, בחרה קרלוס לעבוד עם קובריק. קטעים מהפסקול, המכיל מוזיקה מסונתזת וקלאסית של פרסל, בטהובן ורוסיני עם שימוש מוקדם של vocoder, פורסמו בשנת 1972. מאוחר יותר באותה שנה, קרלוס הוציאה אלבום של מוזיקה שלא נכללה בפסקול הסופי בשם "התפוז המכני של וולטר קרלוס".
קרלוס התנסתה עם מוזיקת אמביינט באלבום השלישי שלה, Sonic Seasonings. האלבום שילב הקלטות שטח של בעלי חיים וטבע עם צלילים מסונתזים ומעט מנגינות על מנת ליצור "נוף מוזיקלי". הוא הגיע למקום 168 ב"בילבורד 200" והשפיע על אמנים רבים בתחום של מוזיקת אמביינט והעידן החדש.
עד 1973 קיבלה קולומביה רקורדס מספר רב של בקשות עבור קרלוס לייצר עוד אלבום של מוזיקה קלאסית מסונתזת. היא הסכימה לבקשה, והתוצאה, Switched-On Bach II, פורסמה ב-1973 ונמכרה במעל ל-70,000 עותקים בארצות הברית במהלך חמשת השבועות הראשונים לפרסומה. אחריו, בשנת 1975, הוציאו קרלוס ואלקינד את האלבום By Request ("לפי בקשה"), בו נכללות יצירות של ריכרד וגנר, פיוטר איליץ' צ'ייקובסקי ועוד מלחינים, וביצועים אלקטרוניים לשיר "אלינור ריגבי" של הביטלס ול-"What's New Pussycat?" מאת טום ג'ונס.
בשנת 1979 פרסמה קרלוס את האלבום Switched-On Brandenburgs ("ברנדנבורגים מודלקים"), ובו כל ששת הקונצ'רטי הברנדנבורגיים מבוצעים על סינתיסייזר.
קריירה > שנות ה-80

קרלוס שבה לעבוד עם קובריק עבור סרט האימה הפסיכולוגי שלו, "הניצוץ" (1980). הפסקול לסרט פורסם בשנת 1980 על ידי האחים וורנר, ובו שני קטעים של קרלוס ואלקינד: הנושא הראשי לסרט ו"הרי הרוקי", פרשנות מחדש של "Dies Irae" מתוך של "הסימפוניה הפנטסטית" של הקטור ברליוז.
כשהעבודה על "הניצוץ" הסתיימה, אלקינד סיימה את שיתוף הפעולה שלה עם קרלוס ועברה לצרפת עם בעלה בשנת 1980, וקרלוס החלה לעבוד עם שותפתה החדשה אנמארי פרנקלין. הפרויקט הראשון שלה עם פרנקלין החל בשנת 1980, כשחברת וולט דיסני ביקשה ממנה להקליט את הפסקול לסרט המדע הבדיוני "טרון" (1982). הפסקול מכיל הקלטות של סינתיסייזרים אנלוגיים ודיגיטליים, התזמורת הפילהרמונית של לונדון, מקהלת אוניברסיטת קליפורניה בלוס אנג'לס ושל העוגב הגדול של "אלברט הול".
שלושה אלבומי אולפן של קרלוס פורסמו בשנות ה-80. הראשון היה Digital Moonscapes ("נופי-ירח דיגיטליים") בשנת 1984, האלבום הראשון של קרלוס שהכיל רק סינתיסייזרים דיגיטליים. לדבריה, האלבום נכתב ל"תזמורת או העתק של תזמורת" בהשראת נושאים אסטרונומיים שונים. ב-1986 פרסמה את Beauty in the Beast ("יופי בחיה"), שבו נראתה קרלוס מתנסה עם שיטות כיוון לא סטנדרטיות, סולמות באליים, וארבעה סולמות חדשים שהמציאה בעצמה. קרלוס רואה את האלבום כחשוב ביותר בקריירה שלה[דרוש מקור]. אלבומה הבא, Secrets of Synthesis ("סודות היצירה"), פורסם ב-1987.
בשנת 1988 ביקשו קולומביה רקורדס מקרלוס לשתף פעולה עם מוזיקאי קומי וירד אל ינקוביק עבור פרודיה על "פטר והזאב" מאת סרגיי פרוקופייב. ינקוביק עיבד את הסיפור והקריא אותו, בעוד קרלוס עיבדה את המוזיקה עם "תזמורת MIDI", המיזם הראשון שלה עם הממשק הדיגיטלי. הצד השני של האלבום מכיל עיבוד הומוריסטי ל"קרנבל החיות" של קאמי סן-סנס שכותרתו "קרנבל החיות - חלק ב'". לאחר שפורסם באוקטובר 1988, האלבום היה מועמד לפרס גראמי עבור האלבום הטוב ביותר לילדים בשנת 1989.